चितवन वाग्मती प्रदेश च्याम्पियन
आकाश थापाको शतक र कप्तान संघर्ष पौडेलले ५ विकेट लिएपछि चितवन जिल्लाले प्रधानमन्त्री कप पुरुष वाग्मती क्षेत्रीय छनोट प्रतियोगिता जितेको छ । चितवनले मंगलबार एकतर्फी फाइनलमा काठमाडौं जिल्लालाई १ सय ९३ रनले पराजित गर्‍यो ।
काठमाडौँ — आकाश थापाको शतक र कप्तान संघर्ष पौडेलले ५ विकेट लिएपछि चितवन जिल्लाले प्रधानमन्त्री कप पुरुष वाग्मती क्षेत्रीय छनोट प्रतियोगिता जितेको छ । चितवनले मंगलबार एकतर्फी फाइनलमा काठमाडौं जिल्लालाई १ सय ९३ रनले पराजित गर्‍यो ।ओपनिङ ब्याट्सम्यान आकाशले १ सय ३६ रन बनाएपछि चितवनले मूलपानी क्रिकेट मैदानमा निर्धारित ४० ओभरमा ६ विकेट गुमाई २ सय ६० रनको विशाल योगफल बनाएको थियो ।संघर्षले ८ ओभरमा २ मेडन राख्दै २५ रन खर्चेर ५ विकेट लिएपछि जवाफमा काठमाडौं २५.४ ओभरमै ६७ रनमा अलआउट भयो । वाग्मती प्रदेश रहेका ६ जिल्ला र त्रिभुवन विश्वविद्यालय गरी ७ टोली प्रतियोगितामा सहभागी थिए । दुई समूहमा विभाजन गरी खेलाइएको प्रतियोगिताबाट चितवन र काठमाडौं समूह विजेता भएर फाइनल पुगेका थिए । आकाशले १ सय १९ बलको इनिङ्समा १४ चौका र ५ छक्का प्रहार गरे । उनले रोबिन शर्मासँग पहिलो विकेटमा ४९, अजित भण्डारीसँग दोस्रोमा ४५ र गौतम केसीसँग तेस्रो विकेटमा ५३ रन जोडेका थिए । रोबिन २४, अजित १६ र गौतम ३२ रनमा आउट भए । गौतमले २१ बल खेली २ चौका र २ छक्का प्रहार गरे । दिपेश श्रेष्ठले १६ बलमा १९ र प्रतिक श्रेष्ठले १८ बलमा २५ रन जोडे । काठमाडौंका चन्द्रकुमार बुढा, सुमन उदय, कप्तान सञ्जम रेग्मी र अरियो पौडेलले १–१ विकेट लिए ।काठमाडौंबाट रजत तिमल्सिनाले १५ रनबाहेक अन्यले दोहोरो स्कोर बनाउन सकेनन् । रविन जोशीलाई शून्यमा गुमाएको काठमाडौंबाट इशान पाण्डे ५, नरेश चन्द ४, विभत्सु थापा ७, विपिनविक्रम शाही ७ रन र चन्द्रले ९ रन बनाए । जितेन्द्रसिंह ठकुरी र सुमन शून्यमा आउट भए । संघर्षको बलिङ काठमाडौंलाई धारिलो बनेको थियो । दिपेशले २ तथा गौतम, दिवश आचार्य र डेनिस इकबालले १–१ विकेट लिए । काठमाडौंका इशान पाण्डे म्यान अफ द सिरिज बने ।